สำนักงานคณะกรรมการการศึกษาขั้นพื้นฐานปรับเนื้อหาแบบทดสอบการรับนักเรียนประจำปี 2564 สอดคล้องกับการเรียนช่วงสถานการณ์โควิด-19 พร้อมมีระบบตรวจสอบที่เป็นธรรม
นายอัมพร พินะสา เลขาธิการคณะกรรมการการศึกษาขั้นพื้นฐาน เปิดเผยว่า ได้ออกประกาศแนวปฏิบัติกระบวนการรับนักเรียนประจำปี 2564 ตั้งแต่ระดับชั้นอนุบาลจนถึงการสอบเข้าระดับอุดมศึกษา โดยเน้นการกระจายอำนาจความรับผิดชอบไปยังเขตพื้นที่การศึกษาเป็นผู้กำหนดรายละเอียดการสอบให้สอดคล้องกับบริบทของพื้นที่ภายใต้มาตรการป้องกันโรคโควิด-19 โดยเฉพาะโรงเรียนที่มีการสอบแข่งขันสูงมีผู้สมัครสอบจำนวนมาก และจะนำผลสำเร็จของการทดสอบที่ทดลองใช้ในระดับเตรียมอุดมศึกษามาใช้ ทั้งการจัดห้องสอบแบบจำแนกตามกลุ่มจังหวัดที่มีความรุนแรงของการแพร่ระบาด จัดห้องแบบเว้นระยะห่าง มีมาตรการคัดกรองที่เข้มข้น         ส่วนการจัดทำแบบทดสอบกำหนดให้โรงเรียนคำนึงถึงตัวชี้วัดและความเป็นธรรมแก่นักเรียน เช่น กรณีการสอบระดับชั้นมัธยมศึกษาปีที่ 4 ให้ออกเนื้อหาแค่ไม่เกินภาคเรียนที่ 1 ของระดับชั้นมัธยมศึกษาปีที่ 3 เนื่องจากบางแห่งอาจไม่ได้เรียนเทอมปลาย ส่วนการสอบเข้าระดับมหาวิทยาลัยมีแนวทางให้โรงเรียนที่มีความพร้อมเป็นแม่ข่ายสรุปเนื้อหาผ่านแพลตฟอร์ม และการจัดติวออนไลน์ ให้แก่นักเรียนระดับชั้นมัยมปลายนักเรียนที่เตรียมตัวสอบ ยืนยันนักเรียนทุกคนจะมีที่เรียนแน่นอน อีกทั้งยังมีการจัดมาตรการตรวจสอบการรับนักเรียนของโรงเรียนต่างๆ เพื่อให้เกิดความเป็นธรรมและโปร่งใสอีกด้วย